Bourgesko katedrala

Bourgesko katedrala (frantsesez Cathédrale Saint-Étienne de Bourges) Frantzia osoan arkitektura gotikoaren adibiderik ederrenetarikoa da, XII.-XIII. mendeetan egindakoa. Bourges hirian dago, Cherko departamenduan, Centreko eskualdean. 1862an monumentu historiko izendatu zuten eta 1992an Gizateriaren Ondare izendatu zuen Unescok. Historia III. mendetik aurrera lau eraikin eraiki ziren katedrala dagoen lekuan: kriptak III, IV eta IX. mendeetan eta katedral erromaniko bat XI. mende hasieran. Katedral berria Loira ibaiaren hegoaldean eraikitako lehen eraikin gotikoa izan zen. Harresietatik kanpo eraiki zuten. 1195ean hasi zuten eraikuntza, eta 1214an eraikin erdia amaituta zegoen. 12 urteko geldialdiaren ostean, 1225ean berriro hasi zituzten obrak. 1230ean amaitu zuten obra nagusia, nahiz eta gero konponketa txikiak egin zituzten. 1506an iparraldeko dorrea erori egin zen eta XVI. mende amaieran berreraiki zuten. 1562an, erlijio gerretan, Bourges protestanteen eremuan geratu zen eta katedraleko eskulturak kaltetu zituzten. Kanpoaldea Mendebaldeko fatxada Frantziako eraikin gotikoen artean zabalena da (40 metro baino gehiago). Bost atari ditu, ate bikoitzekin. Atari bakoitza nabe batekin lotua dago. Erdiko atariak Azken Epaiari buruzko dekorazio ikusgarria dauka. Arbotanteek inklinazio handia daukate, erdiko nabearen eta alboko nabeen arteko altuera desberdintasunera egokitzeko. 1424an egindako erloju astronomikoa ere badauka. Barrualdea Katedralak ez dauka transepturik, eta bost nabe ditu. Beirate ugari ditu, gehienak XIII. mendekoak, nahiz eta XVI. mendean gehiago gehitu zizkioten. Erreferentziak Kanpo estekak (Frantsesez)(Ingelesez)Katedralari buruzko informazio zabala. https://www.belleseglises.com/eglises/79 Katedralaren lagunak: https://www.amis-cathedrale-bourges.com/